IZVEDBENI SKLEP KOMISIJE

z dne 7. novembra 2013

o ustanovitvi evropske napredne translacijske raziskovalne infrastrukture v medicini kot Konzorcija evropske raziskovalne infrastrukture (EATRIS ERIC)

(2013/640/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (1) in zlasti točke (a) člena 6(1) Uredbe,

ob upoštevanju naslednjega:

Češka republika, Kraljevina Danska, Republika Estonija, Italijanska republika, Kraljevina Nizozemska in Republika Finska so od Komisije zahtevale, da ustanovi evropsko napredno translacijsko raziskovalno infrastrukturo v medicini kot Konzorcij evropske raziskovalne infrastrukture (EATRIS ERIC). Kraljevina Španija in Francoska republika bosta v EATRIS ERIC sprva sodelovali kot opazovalki.

Češka republika, Kraljevina Danska, Republika Estonija, Kraljevina Španija, Francoska republika, Italijanska republika in Republika Finska so kot državo članico gostiteljico EATRIS ERIC izbrale Kraljevino Nizozemsko.

SPREJELA NASLEDNJI SKLEP:

Člen 1

1. Ustanovi se Konzorcij evropske raziskovalne infrastrukture za evropsko napredno translacijsko raziskovalno infrastrukturo v medicini, ki se imenuje EATRIS ERIC.

2. Statut EATRIS ERIC je določen v Prilogi. Ta statut se posodablja ter je javno dostopen na spletišču in uradnem sedežu EATRIS ERIC.

3. Bistveni elementi statuta EATRIS ERIC, katerega spremembe mora odobriti Komisija v skladu s členom 11(1) Uredbe (ES) št. 723/2009, so določeni v členih 1, 2, 18, 20, 21, 22, 23, 24, 25, 28 in 29.

Člen 2

Ta sklep začne veljati tretji dan po objavi v Uradnem listu Evropske unije.

(1) UL L 206, 8.8.2009, str. 1.

PRILOGA

STATUT EATRIS ERIC

ČLANICE SO SE –

ob upoštevanju pomembne vloge za nacionalne centre in njihove translacijske raziskovalne zmogljivosti, kot so organizirane z infrastrukturo EATRIS ERIC,

ob prizadevanju za izboljšanje translacijskih biomedicinskih raziskav z razvojem evropske napredne translacijske raziskovalne infrastrukture, sestavljene iz ključnih predkliničnih in kliničnih objektov ter translacijskega strokovnega znanja in izkušenj, potrebnih za podporo razvoja novih preventivnih, diagnostičnih in terapevtskih strategij na področju biomedicinskih raziskav ter razvoja za zagotavljanje boljšega zdravstvenega varstva ljudi,

ob prizadevanju za zagotavljanje dostopa do evropske napredne translacijske raziskovalne infrastrukture, ki bi znatno vplivala na zdravstveno varstvo ter znatno prispevala k razvoju orodij in tehnologij, ki spodbujajo translacijske raziskave,

ob priznavanju in pojasnjevanju rezultatov pripravljalne faze projekta EATRIS, ki ga je financirala Evropska komisija, in napredka, doseženega med njegovo prehodno fazo,

ob odločitvi, da se od Evropske komisije zahteva, da glede na prehodno fazo projekta EATRIS ustanovi evropsko napredno translacijsko raziskovalno infrastrukturo v medicini kot Konzorcij evropske raziskovalne infrastrukture (EATRIS ERIC) –

DOGOVORILE O NASLEDNJIH DOLOČBAH:

POGLAVJE I

SPLOŠNE DOLOČBE

Člen 1

Ime, sedež in delovni jezik

1. Ustanovi se decentralizirana evropska raziskovalna infrastruktura, ki se imenuje „evropska napredna translacijska raziskovalna infrastruktura v medicini“ (v nadaljnjem besedilu: EATRIS).

2. Konzorcij evropske raziskovalne infrastrukture (ERIC) za evropsko napredno translacijsko raziskovalno infrastrukturo v medicini se imenuje „EATRIS ERIC“.

3. Uradni sedež EATRIS ERIC je v Amsterdamu na Nizozemskem.

4. Delovni jezik EATRIS ERIC je angleščina.

Člen 2

Naloge in dejavnosti

1. EATRIS ERIC spodbuja raziskave v translacijski medicini.

2. EATRIS ERIC je zavezan k organizaciji in spodbujanju upravljanja in usklajevanja, potrebnega za ustanovitev in delovanje raziskovalne infrastrukture EATRIS.

3. Raziskovalna infrastruktura EATRIS povezuje vodilne evropske raziskovalne inštitute, ki del svojih raziskovalnih in razvojnih zmogljivosti namenjajo EATRIS ERIC ter si izmenjujejo vsebino, orodja in znanje v zvezi z raziskavami v translacijski medicini, zlasti kar zadeva:

(a) biološka zdravila in napredne terapije, kot so genske in celične terapije ter regenerativna medicina;

(b) biološke označevalce;

(c) majhne molekule;

(d) molekularno slikanje in sledilne snovi;

(e) cepiva.

POGLAVJE II

ČLANICE

Člen 3

Članstvo in zastopstvo

1. Članice EATRIS ERIC so vsaj tri države članice, pri čemer lahko postanejo članice in imajo volilno pravico samo države in medvladne organizacije.

2. Vsaka članica imenuje enega ali dva zastopnika v svetu guvernerjev. Dva zastopnika imata skupaj en glas.

3. Članice in njihovi zastopniki so navedeni v Dodatku 1. Države, ki so pri Evropski komisiji vložile zahtevek za ustanovitev EATRIS ERIC, se v nadaljnjem besedilu imenujejo ustanovne članice.

Člen 4

Sprejem novih članic

1. Prosilke za članstvo predložijo predsedniku sveta guvernerjev pisno vlogo, v kateri opišejo svoj finančni prispevek in druge prispevke k nalogam in dejavnostim EATRIS ERIC ter način, kako bodo izpolnjevale svoje obveznosti.

2. Nove članice pred sprejemom odobri svet guvernerjev.

Člen 5

Izstop iz članstva in prekinitev članstva

1. V prvih petih letih od ustanovitve EATRIS ERIC ne sme izstopiti nobena članica, razen če je bilo njeno članstvo sprejeto za določeno krajše obdobje.

2. Članica lahko izstopi v prvih petih letih od ustanovitve EATRIS ERIC, če v ta namen predloži zahtevek 12 mesecev vnaprej. Izstop začne veljati šele ob koncu proračunskega leta in po tem, ko članica, ki izstopa, izpolni svoje obveznosti.

3. Ne glede na odstavek 1 tega člena lahko članica izstopi v prvih petih letih, če se svet guvernerjev odloči povišati pragova letnega finančnega prispevka, kot sta navedena v točkah (e) in (f) Dodatka 2. Članica, ki želi izstopiti, vloži zahtevek za izstop v šestih mesecih od sprejetja predloga o povišanju letnega finančnega prispevka. Izstop začne veljati ob koncu proračunskega leta in pod pogojem, da je članica, ki izstopa, izpolnila svoje obveznosti.

4. Svet guvernerjev lahko prekine članstvo v naslednjih primerih:

(a) če članica resno krši eno ali več svojih obveznosti iz tega statuta;

(b) če članica ne odpravi tovrstne kršitve v šestih mesecih od datuma, ko je o njej obveščena.

Preden se lahko sprejme kakršna koli odločitev, svet guvernerjev povabi članico, da predstavi svoje stališče glede predlagane odločitve o prekinitvi.

5. Članice, ki izstopijo ali katerih članstvo se prekine, nimajo pravice do povračila ali nadomestila prispevkov niti pravice zahtevati sredstva EATRIS ERIC.

Člen 6

Pravice in obveznosti članic

1. Pravice članic vključujejo:

(a) pravico do udeležbe in glasovanja na seji sveta guvernerjev;

(b) pravico do sodelovanja pri razvoju strategij, politik in postopkov odločanja v zvezi z EATRIS ERIC;

(c) pravico, da se njihova raziskovalna skupnost udeležuje dogodkov EATRIS ERIC;

(d) pravico, da ima njihova raziskovalna skupnost dostop do EATRIS ERIC in prejema njegovo podporo.

2. Vsaka članica:

(a) plačuje letni finančni prispevek, kot ga določi svet guvernerjev;

(b) svoja predstavnika v celoti pooblasti, da z enim glasom glasujeta o vseh vprašanjih, obravnavanih na seji sveta guvernerjev;

(c) ustanovi nacionalni center ali konzorcij infrastrukture zaradi izpolnjevanja obveznosti iz tega statuta;

(d) imenuje nacionalnega direktorja, ki jo zastopa na seji sveta nacionalnih direktorjev;

(e) zagotavlja potrebno tehnično infrastrukturo za omogočanje dostopa;

(f) spodbuja uporabo storitev EATRIS ERIC med raziskovalci v svoji državi ter zbira povratne informacije in zahteve uporabnikov;

(g) podpira centre v svoji državi, ki se želijo pridružiti nacionalni infrastrukturi države članice, ki sodeluje v infrastrukturi EATRIS ERIC.

3. Prispevke, ki niso letni finančni prispevki, lahko članice zagotovijo same ali skupaj z drugimi članicami, opazovalkami ali tretjimi osebami. Tovrstne prispevke, bodisi v denarju ali v naravi, odobri svet guvernerjev.

4. EATRIS ERIC z nacionalnimi centri sklene sporazum o določitvi pogojev, pod katerimi se nacionalni centri lahko pridružijo infrastrukturi EATRIS ERIC ter se zavežejo k nalogam in dejavnostim iz člena 2. Nacionalni direktor si čim bolj prizadeva za usklajevanje vzajemnega delovanja med nacionalnimi centri in EATRIS ERIC.

POGLAVJE III

OPAZOVALKE

Člen 7

Status opazovalke

1. Države in medvladne organizacije, ki želijo prispevati k EATRIS ERIC, vendar se še ne morejo pridružiti kot članice, lahko vložijo prošnjo za status opazovalke.

2. Opazovalke se sprejmejo za največ tri leta, razen če svet guvernerjev določi drugače.

3. Prošnje za status opazovalke se vložijo pri predsedniku sveta guvernerjev in vsebujejo opis načina, kako prosilka namerava prispevati k nalogam in dejavnostim EATRIS ERIC.

4. Opazovalke pred sprejemom odobri svet guvernerjev.

Člen 8

Odstop s položaja opazovalke in prekinitev statusa opazovalke

1. Opazovalke lahko odstopijo s svojega položaja ob koncu proračunskega leta, če v ta namen predložijo zahtevek šest mesecev vnaprej.

2. Preden lahko odstop začne veljati, mora opazovalka izpolniti svoje finančne in druge obveznosti.

3. Svet guvernerjev lahko prekine status opazovalke v naslednjih primerih:

(a) če opazovalka resno krši eno ali več svojih obveznosti iz tega statuta;

(b) če opazovalka ne odpravi tovrstne kršitve v šestih mesecih od datuma, ko je o njej obveščena.

Preden se lahko sprejme kakršna koli odločitev, svet guvernerjev povabi opazovalko, da predstavi svoje stališče glede predlagane odločitve o prekinitvi.

4. Opazovalke, ki odstopijo ali katerih status opazovalke se prekine, nimajo pravice do povračila ali nadomestila prispevkov niti pravice zahtevati sredstva EATRIS ERIC.

Člen 9

Pravice in obveznosti opazovalke

1. Pravice opazovalk vključujejo:

(a) pravico do udeležbe na seji sveta guvernerjev, vendar brez pravice do glasovanja;

(b) pravico, da se njihova raziskovalna skupnost udeležuje dogodkov EATRIS ERIC;

(c) pravico, da ima njihova raziskovalna skupnost dostop do infrastrukture EATRIS ERIC in prejema podporo EATRIS ERIC.

2. Vsaka opazovalka:

(a) imenuje enega ali dva zastopnika v svet guvernerjev;

(b) plačuje letni finančni prispevek, kot ga določi svet guvernerjev;

(c) določi svoj prispevek k nalogam in dejavnostim EATRIS ERIC iz člena 2.

3. Prispevke, ki niso letni finančni prispevki EATRIS ERIC, lahko opazovalke zagotovijo same ali skupaj z drugimi članicami, opazovalkami ali tretjimi osebami. Tovrstne prispevke, bodisi v denarju bodisi v naravi, odobri svet guvernerjev.

4. Opazovalka svoja zastopnika pooblasti, da izpolnjujeta obveznosti iz točk (b) in (c) člena 9(2).

5. EATRIS ERIC z opazovalko sklene sporazum o določitvi pogojev glede izpolnjevanja obveznosti ali zagotavljanja prispevka.

POGLAVJE IV

UPRAVLJANJE EATRIS ERIC

Člen 10

Upravljanje in vodenje

Strukturo upravljanja EATRIS ERIC sestavljata naslednja organa:

(a) svet guvernerjev;

(b) izvršilni odbor.

Člen 11

Svet guvernerjev

1. Svet guvernerjev je najvišji in končni organ upravljanja EATRIS ERIC ter je v celoti pooblaščen za sprejemanje odločitev. Svet guvernerjev se sestane vsaj enkrat na leto ter je odgovoren za splošno vodenje in nadzor EATRIS ERIC v skladu z določbami tega statuta.

2. Države članice imajo skupaj večino glasov.

3. Svet guvernerjev med svojimi člani izvoli predsednika in namestnika za mandat dveh let. Predsednik in namestnik sta lahko ponovno izvoljena. Če ni določeno drugače, predsednik predseduje vsem sejam sveta guvernerjev, pri tem pa mu pomaga namestnik.

4. Svet guvernerjev si čim bolj prizadeva za soglasje pri vseh odločitvah. Če soglasja ni mogoče doseči, za sprejetje odločitve zadostuje navadna večina glasov, razen pri odločitvah iz odstavkov 5, 6 in 7.

5. Svet guvernerjev z vsaj dvotretjinsko večino glasov članic sprejema odločitve o:

(a) prilagoditvi ali spremembi strategij za razvoj EATRIS ERIC;

(b) imenovanju, začasni odstavitvi ali razrešitvi finančnega direktorja in znanstvenega direktorja po posvetovanju s svetom nacionalnih direktorjev;

(c) ustanovitvi pomožnih organov poleg stalnih;

(d) prilagoditvi ali spremembi stalnih navodil, v katerih je opisan mandat ter so določene dejavnosti izvršilnega odbora in pomožnih organov;

(e) prilagoditvi in spremembi letnega delovnega programa in letnega proračuna.

6. Za odločitve sveta guvernerjev o prekinitvi članstva ali statusa opazovalke je potrebna vsaj tričetrtinska večina glasov članic.

7. Članica, na katero se nanaša odločitev o prekinitvi članstva, ne glasuje o navedeni odločitvi.

8. Svet guvernerjev s soglasjem članic, brez upoštevanja tistih, ki so se morebiti vzdržale glasu, sprejema odločitve o:

(a) spremembi statuta, razen Dodatka 1;

(b) likvidaciji EATRIS ERIC.

Če ni dogovorjeno drugače, se članice obvesti o točnem besedilu sprememb statuta in Dodatka 2 vsaj tri mesece pred glasovanjem o navedenih spremembah.

9. Svet guvernerjev se sestane in sprejme veljavno odločitev samo ob dvotretjinski sklepčnosti vseh navzočih ali zastopanih članic EATRIS ERIC.

10. Svet guvernerjev sprejme poslovnik za izvajanje določb statuta.

Člen 12

Izvršilni odbor

1. Izvršilni odbor je odgovoren za izvajanje EATRIS ERIC in zagotavljanje podpore svetu guvernerjev. Izvršilni odbor odgovarja izključno svetu guvernerjev.

2. Izvršilni odbor opravlja svoje dolžnosti, kot jih določi svet guvernerjev, ter v poslovniku, ki se predloži svetu guvernerjev v odobritev, določi svoje lastne notranje postopke organizacije, seje in način sodelovanja med finančnim in znanstvenim direktorjem.

3. Izvršilni odbor sestavljata finančni direktor in znanstveni direktor.

4. Finančni direktor je pravni zastopnik EATRIS ERIC, pri čemer zastopa EATRIS ERIC v morebitnih sporih in je odgovoren za (vsakdanje) operativno vodenje EATRIS ERIC.

5. Znanstveni direktor EATRIS ERIC je odgovoren za strateški znanstveni razvoj in vse operativne znanstvene zadeve EATRIS ERIC.

6. Mandat direktorjev izvršilnega odbora lahko traja do pet let, o čemer se odloči svet guvernerjev. Po začetnem mandatu se svet guvernerjev odloči o morebitnem podaljšanju. Postopki izbora in imenovanja direktorjev so določeni v poslovniku, ki ga sprejme svet guvernerjev.

Člen 13

Usklajevalni in podporni urad EATRIS ERIC

1. Usklajevalni in podporni urad EATRIS ERIC je osrednji urad za vodenje in vsakdanje delovanje EATRIS ERIC ter pomaga svetu guvernerjev. Vodi ga finančni direktor, ki ob posvetovanju z znanstvenim direktorjem tudi zaposluje osebje urada.

2. Usklajevalni in podporni urad EATRIS ERIC je nastanjen v prostorih uradnega sedeža EATRIS ERIC.

POGLAVJE V

POMOŽNI ORGANI

Člen 14

Pomožni organi

1. EATRIS ERIC ima naslednja pomožna organa:

(a) svet nacionalnih direktorjev;

(b) znanstveno-svetovalni odbor.

2. Svet guvernerjev lahko ustanovi druge pomožne organe, če se to zdi potrebno za delovanje EATRIS ERIC.

Člen 15

Svet nacionalnih direktorjev

1. Svet nacionalnih direktorjev nadzoruje usklajevanje izvajanja strategij, ki jih odobri svet guvernerjev. Svet nacionalnih direktorjev je odgovoren za vse nacionalne znanstvene dejavnosti v zvezi z EATRIS ERIC ter zagotavlja povezanost in usklajenost v EATRIS ERIC in sodelovanje med članicami.

2. Svet nacionalnih direktorjev sestavljajo nacionalni direktorji, ki jih imenujejo članice.

3. Svet nacionalnih direktorjev med svojimi člani izvoli predsednika in namestnika za mandat dveh let z možnostjo ponovne izvolitve v skladu s postopki iz poslovnika.

4. Svet nacionalnih direktorjev predlaga poslovnik za svoje notranje operativne postopke in ga sprejme po odobritvi sveta guvernerjev.

5. Svet nacionalnih direktorjev opravlja dejavnosti, kot jih svet guvernerjev določi v stalnih navodilih.

6. Svet nacionalnih direktorjev izbere člane znanstvenega-svetovalnega odbora, ki jih odobri svet guvernerjev.

Člen 16

Znanstveno-svetovalni odbor

1. Znanstveno-svetovalni odbor sestavljajo neodvisni in mednarodno priznani znanstveniki, ki sodelujejo v biomedicinskih translacijskih raziskavah ter delujejo v lastnem imenu in na podlagi svojih strateških izkušenj.

2. Znanstveno-svetovalni odbor na zahtevo svetuje svetu guvernerjev, izvršilni odbor in svet nacionalnih direktorjev pa se lahko z njim posvetujeta glede vseh znanstveno in tehnološko pomembnih zadev, vključno z vprašanji v zvezi z raziskovalnim načrtom EATRIS ERIC, znanstvenimi strategijami, etičnimi vprašanji in letnim delovnim programom.

POGLAVJE VI

FINANCE IN POROČANJE

Člen 17

Proračunska načela in računovodski izkazi

1. Proračunsko leto EATRIS ERIC se začne vsako leto 1. januarja in konča 31. decembra.

2. Finančna sredstva EATRIS ERIC se lahko porabljajo izključno za namene iz tega statuta.

3. Vse postavke prihodkov in odhodkov EATRIS ERIC se vključijo v ocene, ki jih je treba pripraviti za vsako proračunsko leto, in so evidentirane v letnem proračunu.

4. Računovodskim izkazom EATRIS ERIC je priloženo revidirano poročilo o upravljanju proračuna in finančnem poslovodenju med proračunskim letom. EATRIS ERIC pripravi poročilo o letnih dejavnostih, v katerem so zlasti opisane znanstvene, operativne in finančne dejavnosti. Poročilo odobri svet guvernerjev ter se predloži Evropski komisiji in zadevnim javnim organom v šestih mesecih po zaključku ustreznega proračunskega leta. To poročilo je v celoti ali delno dostopno javnosti.

5. EATRIS ERIC izpolnjuje zahteve veljavne zakonodaje in predpisov na področju priprave, evidentiranja, revizije in objave računovodskih izkazov.

6. EATRIS ERIC zagotovi, da se odobrena proračunska sredstva porabljajo v skladu z načeli dobrega finančnega poslovodenja.

Člen 18

Odgovornost

1. EATRIS ERIC je odgovoren za svoje dolgove.

2. Finančna odgovornost članic za dolgove EATRIS ERIC je omejena na letni finančni prispevek vsake posamezne članice.

3. EATRIS ERIC zagotovi ustrezna zavarovanja za tveganja, ki so značilna za izgradnjo in delovanje EATRIS ERIC.

POGLAVJE VII

POLITIKE

Člen 19

Sporazumi s tretjimi osebami

Če EATRIS ERIC meni, da je to koristno, lahko sklepa sporazume s tretjimi osebami.

Člen 20

Politika na področju pravic intelektualne lastnine

1. Pojem intelektualna lastnina pomeni intelektualno lastnino, kot je opredeljena v členu 2 Konvencije o ustanovitvi Svetovne organizacije za intelektualno lastnino, podpisane 14. julija 1967.

2. Svet nacionalnih direktorjev zagotovi skupna načela in politike za intelektualno lastnino, kot je določeno v poslovniku. Navedena načela in politike odobri svet guvernerjev.

3. Svet nacionalnih direktorjev lahko predlaga sporazume z nacionalnimi centri in konzorciji infrastrukture znotraj raziskovalne infrastrukture EATRIS za zagotovitev, da imajo ti subjekti in tretje osebe dostop do znanstvenega znanja raziskovalne infrastrukture EATRIS.

Člen 21

Politika dostopa

1. EATRIS ERIC zagotavlja praviloma odprt dostop do storitev in infrastruktur, ki podpirajo in spodbujajo odličnost v translacijskih raziskavah ter kulturo „najboljših praks“ prek dejavnosti usposabljanja.

2. EATRIS ERIC pripravi navodila za uporabnike infrastrukture EATRIS, da se čim bolj zagotovi, da raziskave, ki so bile opravljene s sredstvi infrastrukture EATRIS, priznavajo in spoštujejo skladnost z vsemi lastninskimi pravicami, pravicami do zasebnosti, etičnimi pravicami in pravicami lastnika do varstva njegovih podatkov ter obveznostmi tajnosti in zaupnosti, kot so opredeljene v poslovniku, ter da uporabniki upoštevajo pogoje dostopa in varnostne ureditve glede notranjega shranjevanja in obravnavanja (bio)materialov ter obravnavanja informacij raziskovalnih ustanov, ki sodelujejo v infrastrukturi EATRIS.

3. Merila in postopki glede zagotavljanja ali omejitve dostopa do podatkov in orodij infrastrukture EATRIS ERIC so opredeljeni v poslovniku, določi pa jih svet guvernerjev po posvetovanju s svetom nacionalnih direktorjev in znanstveno-svetovalnim odborom.

Člen 22

Politika znanstvenega ocenjevanja

1. EATRIS ERIC zagotavlja dostop do svoje translacijske infrastrukture za projekte, za katere je najbolj verjetno, da bodo znatno vplivali na zdravstveno varstvo ali znatno prispevali k razvoju orodij in tehnologij, ki spodbujajo translacijske raziskave.

2. Postopek znanstvenega ocenjevanja projektov, pri katerih se zahteva dostop do infrastrukture EATRIS ERIC, upošteva znanstveno vrednost, neizpolnjene potrebe po zdravljenju, upravičenost in translacijski potencial ter temelji na preglednosti, pravičnosti in nepristranskosti. Navedeni postopek odobri svet guvernerjev in je določen v poslovniku.

3. Znanstveno ocenjevanje projektov v okviru infrastrukture EATRIS ERIC upošteva znanstveno vrednost, neizpolnjene potrebe po zdravljenju, upravičenost in translacijski potencial na podlagi preglednosti, pravičnosti in nepristranskosti ter je podrobneje opisano s strani sveta guvernerjev in določeno v poslovniku.

Člen 23

Politika razširjanja

1. EATRIS ERIS sprejme vse ustrezne ukrepe za promocijo infrastrukture in njene uporabe pri raziskavah in izobraževanju.

2. EATRIS ERIC spodbuja razširjanje in izmenjavo rezultatov, pridobljenih z nacionalnimi in mednarodnimi raziskovalnimi dejavnostmi.

3. Brez poseganja v kakršne koli lastninske pravice EATRIS ERIC od svojih uporabnikov zahteva, da zagotovijo, da so njihovi raziskovalni rezultati javno dostopni, in da objavljajo rezultate v okviru EATRIS ERIC.

4. Politika razširjanja določa različne ciljne skupine, pri čemer EATRIS ERIC za doseganje ciljnih skupin uporablja več sredstev, kot so spletni portali, glasila, delavnice, udeležba na konferencah ter članki v revijah in dnevnem tisku.

Člen 24

Politika zaposlovanja

EATRIS ERIC si prizadeva za nediskriminatoren izbor najboljšega kandidata ne glede na ozadje, državljanstvo, vero ali spol ter ob upoštevanju prispevkov članic.

Člen 25

Politika javnih naročil

1. EATRIS ERIC obravnava kandidate in ponudnike za javna naročila enako in nediskriminatorno ne glede na to, ali imajo sedež v Evropski uniji ali ne. Politika javnih naročil EATRIS ERIC upošteva načela preglednosti, nediskriminacije in konkurence. Svet guvernerjev sprejme poslovnik, v katerem so določena podrobna pravila o postopkih in merilih javnega naročanja.

2. Izvršilni odbor je odgovoren za vsa javna naročila EATRIS ERIC. Vsi razpisi se objavijo na spletišču EATRIS ERIC ter na ozemljih članic in opazovalk. Za javna naročila, katerih zneski so višji od 200 000 EUR, EATRIS ERIC upošteva načela iz Direktive 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev (1). Odločitev o dodelitvi javnega naročila se objavi in vsebuje celovito utemeljitev.

Člen 26

Davčna oprostitev

1. Davčne oprostitve na podlagi člena 143(1)(g) in člena 151(1)(b) Direktive Sveta 2006/112/ES (2) ter v skladu s členoma 50 in 51 Izvedbene uredbe Sveta (EU) št. 282/2011 (3) so omejene na davke na dodano vrednost za blago in storitve, ki so namenjeni za uradno uporabo v EATRIS ERIC, presegajo vrednost 250 EUR ter jih v celoti plača in naroči EATRIS ERIC. Javna naročila posameznih članic do teh oprostitev niso upravičena. Brez poseganja v odstavka 2 in 3 se dodatne omejitve ne uporabljajo.

2. Davčne omejitve se uporabljajo za negospodarske dejavnosti, ne pa za gospodarske.

3. Davčne oprostitve se uporabljajo za blago in storitve, ki so namenjeni za znanstvene, tehnične in upravne dejavnosti, ki jih EATRIS ERIC opravlja v skladu s svojimi temeljnimi nalogami. To vključuje tudi stroške za konference, delavnice in seje, ki so neposredno povezane z uradnimi dejavnostmi EATRIS ERIC. Vendar se davčne oprostitve ne uporabljajo za potne stroške in stroške nastanitve.

Člen 27

Podatkovna politika

Izvršilni odbor predloži svetu guvernerjev v odobritev poslovnik za podatkovno politiko v zvezi z uporabniki infrastrukture EATRIS ERIC, nacionalnimi centri in tretjimi osebami, kot so univerze, raziskovalni inštituti in industrija, ob ustreznem upoštevanju obstoječih dovoljenj.

POGLAVJE VIII

TRAJANJE, LIKVIDACIJA, SPORI IN DOLOČBE O USTANOVITVI

Člen 28

Trajanje

EATRIS ERIC se ustanovi za nedoločen čas.

Člen 29

Likvidacija

1. O likvidaciji EATRIS ERIC se odloči svet guvernerjev.

2. Evropsko komisijo se v desetih koledarskih dneh obvesti o odločitvi o likvidaciji EATRIS ERIC.

3. Sredstva, ki ostanejo po plačilu dolgov EATRIS ERIC, se porazdelijo med članice v sorazmerju s seštevkom njihovih letnih prispevkov za EATRIS ERIC.

4. Evropsko komisijo se v desetih koledarskih dneh obvesti o zaključku postopka likvidacije.

Člen 30

Jezik in dostopnost statuta

1. Statut se posodablja ter je javno dostopen na spletišču in uradnem sedežu EATRIS ERIC.

2. Ta statut se šteje za verodostojnega v vseh uradnih jezikovnih različicah članic, ki so navedene v Dodatku 1. Prav tako se šteje za verodostojnega v uradnih jezikovnih različicah držav članic, ki niso navedene v Dodatku 1. Nobena jezikovna različica nima prednosti.

3. Če v primeru sprememb tega statuta, za katere ni potreben sklep Komisije, jezikovne različice niso zagotovljene v Uradnem listu, jih zagotovi usklajevalni in podporni urad EATRIS ERIC.

Člen 31

Določbe o ustanovitvi

1. Država gostiteljica skliče ustanovitveno sejo sveta guvernerjev čim prej, vendar najpozneje v petinštiridesetih koledarskih dneh po začetku veljavnosti sklepa Evropske komisije o ustanovitvi EATRIS ERIC. Brez poseganja v odstavek 2 svet guvernerjev ne sprejme nobenih odločitev, dokler se EATRIS ERIC ne pridruži vsaj pet članic.

2. Država gostiteljica obvesti ustanovne članice o vsakem posebnem nujnem pravnem ukrepu, ki ga je treba sprejeti v imenu EATRIS ERIC pred ustanovitveno sejo. Če ustanovitvena članica temu ne ugovarja v petih delovnih dneh po obvestilu, pravni ukrep izvede oseba, ki jo ustrezno pooblasti država gostiteljica.

3. Z ustanovitvijo EATRIS ERIC se njegovi organi ravnajo v skladu s stalnimi navodili in poslovnikom, kot jih svet guvernerjev EATRIS ERIC odobri med prehodno fazo projekta EATRIS.

(1) UL L 134, 30.4.2004, str. 114.

(2) UL L 347, 11.12.2006, str. 1.

(3) UL L 77, 23.3.2011, str. 1.

Dodatek 1. Seznam članic, opazovalk in subjektov, ki jih zastopajo Članice Subjekt, ki jo zastopa Kraljevina Danska Danska agencija za znanost, tehnologijo in inovacije (DASTI) Italijanska republika Istituto Superiore di Sanità (ISS) Kraljevina Nizozemska ZonMW Češka republika Ministrstvo za izobraževanje, mladino in šport (MEYS) Republika Estonija Ministrstvo za izobraževanje in raziskave Republike Estonije (MER EE) Republika Finska Ministrstvo za izobraževanje in kulturo (OKM)

Opazovalke Subjekt, ki jo zastopa Francoska republika Commissariat à l’Energie Atomique et aux Energies Alternatives (CEA) Kraljevina Španija Instituto de Salud „Carlos III“ (ISCIII)